**ЗАКОН**

**ЗА ИЗМЕНУВАЊЕ И ДОПОЛНУВАЊЕ НА ЗАКОНОТ**

**ЗА ЦАРИНСКИ МЕРКИ ЗА СПРОВЕДУВАЊЕ НА ЗАШТИТА НА ПРАВАТА ОД ИНТЕЛЕКТУАЛНА СОПСТВЕНОСТ**

Член 1

Во Законот за царински мерки за спроведување на заштита на правата од интелектуална сопственост („Службен весник на Република Македонија˝ број 88/15, 154/15 и 192/15) членот 37 се менува и гласи:

„ Глоба во износ од 50 до 200 евра во денарска противвредност ќе се изрече на правно лице микро трговец и мал трговец, а глоба во износ од 100 до 500 евра ќе се изрече на правно лице среден трговец и голем трговец, како и глоба во износ од 15 до 100 евра ќе се изрече на одговорно лице во правното лице или на физичко лице, ако веднаш не ја извести надлежната организациона единица за настанатата ситуација од член 17 на овој закон.“

Член 2

Членот 38 се менува и гласи:

„Глоба во износ од 500 до 2.000 евра во денарска противвредност ќе се изрече на правно лице микро трговец и мал трговец, односно глоба во износ од 1.000 до 6.000 евра во денарска противвредност ќе се изрече на правно лице среден трговец и глоба во износ од 2.500 до 10.000 евра во денарска противвредност ќе се изрече на правно лице голем трговец, а глоба во износ од 250 до 1.000 евра во денарска противвредност ќе се изрече на одговорно лице во правното лице и глоба во износ од 50 до 500 евра во денарска противвредност ќе се изрече на физичко лице ако постапува спротивно на членот 24 од овој закон, така што добиените податоци од царинскиот орган во смисла на член 19 став (7) и (9), член 20 став (9), член 22 или член 29 став (8) од овој закон, ги употреби надвор од постапка и целите за утврдување на повреда на право од интелектуална сопственост.“

Член 3

Членот 39 се менува и гласи:

„(1) Глоба во износ од 100 до 500 евра во денарска противвредност ќе се изрече на правно лице микро трговец или мал трговец, односно глоба во износ од 500 до 1.000 евра во денарска противвредност ќе се изрече на правно лице среден трговец или голем трговец, а глоба во износ од 50 до 250 евра во денарска противвредност ќе се изрече на одговорно лице во правното лице и глоба во износ од 25 до 100 евра во денарска противвредност ќе се изрече на физичко лице, ако повторно внесе или изнесе или се обиде да внесе и изнесе во и од царинското подрачје на Република Северна Македонија стока која повредува право на интелектуална сопственост или фалсификувана стока, или таквата стока ја стави или се обиде да ја стави во царинска постапка или ја внесе или или се обиде да ја внесе или изнесе во и од слободна зона или слободен склад.

(2) По утврдување на прекршокот од став (1) на овој член царинскиот службеник на сторителот на прекршокот ќе му врачи прекршочен платен налог со глоба во износ на минимално пропишаната за сторениот прекршок.

(3) По приемот и потпишувањето на прекршочниот платен налог сторителот е должен да ја плати изречената глобата согласно со ставот (2) на овој член во рок од осум дена од приемот на прекршочниот платен налог на сметката означена во налогот, при што ќе плати половина од изречената глоба, за кое право се поучува во правната поука.

(4) Ако сторителот не ја плати глобата во рокот од ставот (3) на овој член, царинскиот службеник за прекршокот од став (1) на овој член поднесува барање за поведување на прекршочна постапка до надлежниот прекршочен орган од член 40 на овој закон.“

Член 4

Членот 40 се менува и гласи:

„Водењето на прекршочна постапка и изрекување на прекршочна санкција за прекршоците од членовите 37, 39 и 41 на овој закон е во надлежност на прекршочниот орган определен во Законот за Царинската управа, а прекршокот од член 38 на овој закон е во надлежност на суд согласно закон.“

Член 5

Членот 41 се менува и гласи:

„Глоба во износ од 100 до 500 евра во денарска противвредност ќе се изрече на правно лице микро трговец и мал трговец, односно глоба во износ од 250 до 700 евра во денарска противвредност ќе се изрече на правно лице среден трговец и глоба во износ од 500 до 1.000 евра во денарска противвредност ќе се изрече на правно лице голем трговец, а глоба во износ од 50 до 500 евра во денарска противвредност ќе се изрече на одговорно лице во правното лице и глоба во износ од 25 до 250 евра во денарска противвредност ќе се изрече на физичко лице, ако како носител на право од член 4 став (6) на овој закон или како подносител на барање од член 4 став (8) на овој закон, во определениот рок не го извести царинскиот орган дали стоката повредува право на интелектуална сопственост или дали започнал постапка за утврдување на повредата пред надлежен суд (член 26 ставови 1 и 5, член 29 став 9).“

Член 6

Членот 41-а се брише.

**ПРЕОДНИ И ЗАВРШНИ ОДРЕДБИ**

Член 7

Започнатите постапки пред прекршочниот орган од член 40 на овој закон до денот на влегување во сила на овој закон ќе завршат според одредбите на Законот за прекршоците („Службен весник на Република Македонија“ број 124/15).

Член 8

Овој закон влегува во сила осмиот ден од денот на објавувањето во „Службен весник на Република Северна Македонија“.

Бр. Претседател на Собранието

\_\_\_\_\_\_\_\_\_\_ 2019 година на Република Северна Македонија,

Скопје Талат Џафери, с.р.